Avainsanat

Tiivistelmä



Avainsanat

1. Ympäristö – Vesiympäristön pilaantuminen – Direktiivi 76/464 – Täytäntöönpanolle varattua määräaikaa ei ole vahvistettu – Seuraus – Jäsenvaltioiden velvollisuus noudattaa täytäntöönpanossa kohtuullista aikaa

(Neuvoston direktiivi 76/464)

2. Ympäristö – Vesiympäristön pilaantuminen – Direktiivi 76/464 – Velvollisuus laatia erityisohjelmia tiettyjen vaarallisten aineiden aiheuttaman pilaantumisen estämiseksi – Laajuus – Ohjelman käsite

(Neuvoston direktiivin 76/464 7 artikla ja liitteessä oleva luettelo II)

3. Jäsenyysvelvoitteiden noudattamatta jättämistä koskeva kanne – Yhteisöjen tuomioistuimen arviointi siitä, onko kanne perusteltu – Huomioon otettava tilanne – Tilanne perustellussa lausunnossa asetetun määräajan päättyessä

(EY 226 artikla)

4. Jäsenvaltiot – Velvoitteet – Direktiivien täytäntöönpano – Jäsenyysvelvoitteiden noudattamatta jättäminen – Perustelut, joissa vedotaan direktiivin tavoitteita kunnianhimoisempien tavoitteiden asettamiseen, eivät ole hyväksyttäviä

(EY 226 artikla)

Tiivistelmä

1. Vaikka tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta annetussa direktiivissä 76/464 ei vastoin tavanomaista käytäntöä säädetäkään sen täytäntöönpanoa koskevasta määräajasta, se ei merkitse sitä, että jäsenvaltiot voisivat vapaasti toteuttaa sen täytäntöönpanoa koskevia toimenpiteitä vain itse asianmukaiseksi katsomassaan ajassa. Direktiivi, jonka täytäntöönpanoa voitaisiin lykätä loputtomasti, jäisi vaille sisältöä ja tehokasta oikeusvaikutusta. Myös direktiivin 76/464 tavoitteen eli vesien pilaantumisen poistamisen tai vähentämisen tavoite edellyttää, että se pannaan täytäntöön kohtuullisessa ajassa.

(ks. 31 ja 33 kohta)

2. Niiden ohjelmien, joita jäsenvaltiot ovat velvollisia laatimaan tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta annetun direktiivin 76/464 7 artiklan nojalla, on oltava erityisohjelmia, toisin sanoen niiden lähestymistavan on oltava kattava ja johdonmukainen ja niiden tulee ilmentää konkreettista ja yksityiskohtaista suunnittelua, joka kattaa koko valtion alueen ja koskee kaikkien sellaisten mainitun direktiivin liitteessä olevaan luetteloon II kuuluvien aineiden aiheuttaman pilaantumisen vähentämistä, joilla on merkitystä valtion sisäisessä tilanteessa, ottaen huomioon näissä ohjelmissa vahvistetut laatutavoitteet päästöjen kohteena olevien vesien osalta. Käsite ohjelma merkitsee siis koordinoituja, yhdennettyjä ja kattavia toimenpiteitä.

Direktiivin 7 artiklassa tarkoitettuna ohjelmana ei siis voida pitää kansallista toimenpidettä, joka ei tietyn aineen osalta kata kaikkia maan pintavesiä, koska tässä toimenpiteessä vahvistetut laatutavoitteet eivät koske kanavia.

(ks. 38 ja 41 kohta)

3. Kun EY 226 artiklan mukaisen kanteen puitteissa arvioidaan sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia.

(ks. 40 kohta)

4. Se seikka, että jäsenvaltio väittää asettaneensa itselleen tavoitteita, jotka ovat kunnianhimoisempia kuin direktiivin tavoitteet, ei vapauta tätä valtiota velvollisuudesta noudattaa vähintäänkin niitä edellytyksiä, jotka kyseisellä direktiivillä on asetettu.

(ks. 53 kohta)